ประกาศจังหวัดระยอง
ประกาศจังหวัดระยอง
เรื่อง
มาตรการป้องกันและรักษาความปลอดภัยและการดูแลรักษาความสงบเรียบร้อยของประชาชน
ในการจุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน
ขึ้นไปสู่อากาศ
 

เพื่อเป็นการแก้ไขปัญหาความเดือดร้อนและเพื่อป้องกันอันตรายรวมทั้งความเสียหายที่จะเกิดแก่อากาศยาน
ชุมชน และประชาชนจากการจุดและปล่อยหรือกระทำการอย่างใดเพื่อให้บั้งไฟ พลุ ตะไล โคมลอย
โคมไฟ โคมควัน หรือวัตถุอื่นใดที่คล้ายคลึงกันขึ้นไปสู่อากาศ
สมควรกำหนดมาตรการป้องกันและแก้ไขปัญหาดังกล่าวเพื่อความสงบเรียบร้อยของบ้านเมือง

อาศัยอำนาจตามความในข้อ
๒ และข้อ ๓ ของคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐
มิถุนายน พุทธศักราช ๒๕๕๙
จังหวัดระยองโดยความเห็นชอบร่วมกันของคณะกรมการจังหวัดและสภาวัฒนธรรมจังหวัด
จึงกำหนดมาตรการป้องกันและการรักษาความปลอดภัย ตลอดจนการดูแลรักษาความสงบเรียบร้อยของประชาชนดังนี้

ข้อ
๑ ประกาศฉบับนี้เรียกว่า ประกาศจังหวัดระยอง
เรื่อง
มาตรการป้องกันและรักษาความปลอดภัยและการดูแลรักษาความสงบเรียบร้อยของประชาชน
ในการจุดและปล่อยหรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ

ข้อ
๒[๑] ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ประกาศฉบับนี้ให้ใช้บังคับเฉพาะในเขตพื้นที่จังหวัดระยอง
ในกรณีที่มีประกาศ ข้อบังคับ ระเบียบ หรือคำสั่งใด
ซึ่งขัดหรือแย้งกับประกาศฉบับนี้ ให้ปฏิบัติตามประกาศฉบับนี้แทน

ข้อ
๔ ในประกาศฉบับนี้
บั้งไฟ หมายความถึง
วัตถุที่ใช้สำหรับจุดให้พุ่งขึ้นสู่อากาศในการละเล่นตามประเพณี ลำตัวทำจากท่อทรงกลมโดยข้างในบรรจุเชื้อเพลิงดินประสิว
และให้รวมถึงสิ่งที่ทำจากวัสดุอื่นที่ไม่ใช่ท่อทรงกลมด้วย
โดยมีหางเป็นไม้ไผ่หรือวัสดุอื่นที่คล้ายคลึงกัน
ผูกมัดหรือผนึกเข้ากับลำตัวเพื่อถ่วงดุลให้เคลื่อนที่ขึ้นสู่อากาศได้อย่างสมดุล
หรือบางชนิดอาจไม่มีหางก็ได้
ท่อลำตัวจะเจาะรูบริเวณจุดศูนย์กลางของวงท่อเพื่อใช้จุดชนวนเชื้อเพลิง
และเป็นช่องส่งแรงดันของการปะทุจากข้างในท่อเพื่อขับเคลื่อนบั้งไฟให้พุ่งขึ้นสู่อากาศ
และให้หมายความรวมถึงวัตถุอื่นใดที่คล้ายคลึงกัน
ตะไล หมายความถึง
วัตถุที่ใช้สำหรับจุดให้พุ่งขึ้นสู่อากาศในการละเล่นตามประเพณี ลำตัวทำจากท่อทรงกลมโดยข้างในบรรจุเชื้อเพลิงดินประสิว
ไม่มีหางแต่มีห่วงเป็นรูปทรงกลมล้อมรอบท่อลำตัว
ห่วงมีลักษณะเป็นวัสดุแผ่นบางมีขนาดกว้างพอสมดุลกับลำตัวดัดโค้งเป็นวงกลมล้อมรอบท่อ
โดยมีท่อลำตัววางขวางอยู่ข้างในวงห่วงโดยวางตามแนวเส้นผ่าศูนย์กลางของวงห่วง
ปลายท่อทั้งสองข้างบรรจบกับวงห่วงด้านใน ท่อลำตัวเจาะรูเพื่อเป็นที่จุดชนวนเชื้อเพลิงและเพื่อส่งแรงดันของการปะทุจากข้างในท่อในลักษณะหมุนควงเพื่อขับเคลื่อนตะไลให้พุ่งขึ้นสู่อากาศ
และให้หมายความรวมถึงวัตถุอื่นใดอันคล้ายคลึงกัน
พลุ หมายความถึง ดอกไม้เพลิงชนิดหนึ่ง
บรรจุดินปืนในกระบอกไม้ไผ่หรือท่อหรือวัตถุอื่นใดที่คล้ายคลึงกัน
เมื่อจุดขึ้นสู่อากาศแล้วจะมีเสียงแตกระเบิด
โดยหมายความรวมถึงดอกไม้เพลิงอย่างอื่นที่จุดแล้วมีเสียงระเบิดดังเช่นว่านั้นด้วย
ซึ่งการผลิต การทำ การสั่งนำเข้า
การค้าหรือการจำหน่ายต้องเป็นไปตามที่บัญญัติไว้ในพระราชบัญญัติอาวุธปืน เครื่องกระสุนปืน
วัตถุระเบิด ดอกไม้เพลิงและสิ่งเทียมอาวุธปืน พ.ศ. ๒๔๙๐
โคมลอย โคมไฟ โคมควัน หมายความถึง
วัตถุน้ำหนักเบาคล้ายบอลลูนขนาดเล็กที่มีทั้งลักษณะทรงกระบอก ทรงเหลี่ยม
หรือที่คล้ายคลึงกัน โดยข้างในโคมจะกลวงเพื่อบรรจุควัน ก๊าซบางชนิด หรือใส่เชื้อเพลิงแล้วจุดไฟไว้ภายใน
แล้วแต่กรณี
เพื่อให้เกิดก๊าชที่มีน้ำหนักเบาและสามารถผลักดันหรือพาโคมให้ลอยขึ้นสู่อากาศได้
และให้หมายความรวมถึงวัตถุอื่นใดอันคล้ายคลึงกัน
คณะกรรมการจัดงาน หมายความถึง
คณะบุคคลที่ได้รับการแต่งตั้งขึ้นเพื่อให้มีหน้าที่ดำเนินการจัดงานประเพณีบุญบั้งไฟ
พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกันให้เป็นไปตามมาตรการที่กำหนดในประกาศฉบับนี้
ผู้ได้รับอนุญาต หมายความถึง บุคคลตามข้อ ๖
วรรคหนึ่งของประกาศฉบับนี้ที่ได้รับอนุญาตจากนายอำเภอแห่งท้องที่ ให้จุดและปล่อย
หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ

ข้อ
๕ ห้ามมิให้ผู้ใดจุดและปล่อย
หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ เว้นแต่จะได้รับอนุญาตจากนายอำเภอแห่งท้องที่และได้ปฏิบัติตามหลักเกณฑ์แห่งประกาศฉบับนี้
ความในวรรคหนึ่ง
มิให้นำมาใช้บังคับกับการจุดและปล่อยพลุ
หรือวัตถุอื่นใดที่คล้ายคลึงกันขึ้นไปสู่อากาศ
ซึ่งเจ้าหน้าที่ได้กระทำขึ้นในงานที่จังหวัดหรืออำเภอเป็นผู้จัดให้มีขึ้น
แต่ไม่รวมถึงส่วนราชการหรือหน่วยงานของรัฐอื่น หรือองค์กรปกครองส่วนท้องถิ่น
จัดให้มีขึ้นเอง

ข้อ
๖ ผู้ใดจะจุดและปล่อย
หรือกระทำการอย่างใดเพื่อให้วัตถุตามข้อ ๔ ขึ้นไปสู่อากาศตามประกาศฉบับนี้
ให้ยื่นคำขออนุญาตต่อนายอำเภอแห่งท้องที่ก่อนวันจุดและปล่อยวัตถุดังกล่าวล่วงหน้าไม่น้อยกว่า
๑๕ วัน หรือตามความเหมาะสมของประเพณีนั้น ๆ
คณะกรรมการจัดงานหรือผู้ขออนุญาตต้องเป็นบุคคลผู้มีสัญชาติไทย มีอายุไม่ต่ำกว่า ๒๕
ปีบริบูรณ์ และเป็นผู้มีถิ่นที่อยู่ในเขตพื้นที่จังหวัดระยอง
คำขออนุญาตและใบอนุญาต
ให้ใช้ตามแบบที่กำหนดไว้ท้ายประกาศฉบับนี้
ให้นายอำเภอแห่งท้องที่ที่อนุญาตให้มีการจุดและปล่อยโคมลอย
โคมไฟ โคมควันหรือวัตถุอื่นใดอันคล้ายคลึงกัน
รายงานการอนุญาตทุกครั้งให้ผู้ว่าราชการจังหวัดระยองทราบ
และให้นายอำเภอแจ้งการอนุญาตให้กองการบินทหารเรือ ตำบลพลา อำเภอบ้านฉาง
และท่าอากาศยานนานาชาติอู่ตะเภา ระยอง - พัทยา ทราบก่อนการจุดและปล่อยไม่น้อยกว่า
๗ วัน หรือตามความเหมาะสมของประเพณีนั้น ๆ

ข้อ
๗ การได้รับอนุญาตทั้งหลายตามประกาศฉบับนี้
ไม่ถือเป็นเหตุให้ผู้ได้รับอนุญาตหลุดพ้นจากความรับผิดตามกฎหมายอื่น
หากการจุดและปล่อยหรือกระทำการอื่นใดนั้น ก่อให้เกิดความเสียหายแก่อากาศยาน
หรือเกิดความเสียหายแก่ชีวิต ร่างกาย หรือทรัพย์สินของประชาชน ตลอดจนนิติบุคคลอื่น

หมวด ๑
บั้งไฟ
 

ข้อ
๘ กำหนดเงื่อนไขและห้วงระยะเวลาในการจัดงานประเพณีบุญบั้งไฟ
และการจุดและปล่อยบั้งไฟ
(๑)
ให้กระทำได้ในห้วงเดือนหกตามปฏิทินจันทรคติไทย นับตั้งแต่วันขึ้น ๑ ค่ำ เดือน ๖ ถึงวันแรม
๑๕ ค่ำ เดือน ๖ ของทุกปี
(๒)
อนุญาตให้จุดและปล่อยบั้งไฟได้แต่เฉพาะในการจัดงานประเพณีบุญบั้งไฟเท่านั้น โดยอนุญาตให้จัดงานหรือจุดและปล่อยบั้งไฟได้หมู่บ้านละไม่เกิน
๑ วันต่อปี ภายในห้วงระยะเวลาตามที่กำหนดไว้ใน (๑) เว้นแต่หมู่บ้านขนาดใหญ่ที่มีการแบ่งการปกครองออกเป็นหลายหมู่บ้าน
และขอจัดงานประเพณีบุญบั้งไฟรวมกันตั้งแต่ ๔ หมู่บ้านขึ้นไป
ให้กำหนดการจุดบั้งไฟได้ไม่เกิน ๒ วัน
(๓)
หมู่บ้านใดที่เคยมีประวัติการจัดงานประเพณีบุญบั้งไฟนอกเหนือจากห้วงเวลาตาม (๑) อันเป็นการเฉพาะตามเหตุผลความเชื่อของชนเผ่า
นายอำเภอแห่งท้องที่อาจพิจารณาอนุญาตได้ตามสมควรภายในเงื่อนไขตาม (๒)
(๔)
การจุดและปล่อยบั้งไฟ ต้องกระทำในระหว่างเวลา ๐๙.๐๐ นาฬิกา ถึงเวลา ๑๗.๐๐ นาฬิกา
(๕)
ก่อนจะมีการจัดงานประเพณีบุญบั้งไฟตาม (๒) ในแต่ละปี
จะต้องได้รับความเห็นชอบจากที่ประชุมประชาคมของหมู่บ้านหรือชุมชนที่จะจัดงานนั้น
รวมทั้งได้รับความเห็นชอบจากสภาวัฒนธรรมตำบลและสภาวัฒนธรรมอำเภอแห่งท้องที่นั้นก่อนเมื่อได้รับความเห็นชอบแล้ว
ให้เสนอชื่อบุคคลที่มีความเหมาะสมซึ่งมีภูมิลำเนาในพื้นที่ตำบลนั้นจำนวนไม่น้อยกว่าเก้าคน
เพื่อให้กำนันท้องที่สำหรับหมู่บ้านหรือผู้บริหารองค์กรปกครองส่วนท้องถิ่นสำหรับชุมชน
แล้วแต่กรณี ทำการแต่งตั้งเป็นคณะกรรมการจัดงานเพื่อให้มีหน้าที่รับผิดชอบดำเนินการจัดงานให้เป็นไปตามประกาศฉบับนี้
และเพื่อรับผิดชอบในความเสียหายร่วมกับเจ้าของบั้งไฟต่อบุคคลผู้อาจได้รับความเสียหายจากการจัดงานนั้น
เสร็จแล้วให้คณะกรรมการจัดงานหรือผู้แทนรวบรวมเอกสารหลักฐานที่แสดงถึงการได้รับความเห็นชอบให้จัดงานประเพณีบุญบั้งไฟยื่นต่อนายอำเภอแห่งท้องที่เพื่อขอความเห็นชอบ
เมื่อได้รับความเห็นชอบแล้วจึงจะจัดงานประเพณีบุญบั้งไฟในหมู่บ้านหรือชุมชนนั้น ๆ
ได้
ให้นายอำเภอแห่งท้องที่จัดทำบันทึกข้อตกลงความรับผิดในทางแพ่งของคณะกรรมการจัดงานที่ต้องรับผิดต่อบุคคลใด
ๆ ซึ่งอาจได้รับความเสียหายจากการจัดงานดังกล่าว
(๖)
การขออนุญาตจุดและปล่อยบั้งไฟ
จะยื่นคำขออนุญาตได้ต่อเมื่อนายอำเภอแห่งท้องที่ได้เห็นชอบให้จัดงานประเพณีบุญบั้งไฟในหมู่บ้านหรือชุมชนใด
ๆ แล้ว
(๗)
หากมีกรณีจำเป็นเร่งด่วนหรือมีเหตุอันสมควรเพื่อสวัสดิภาพ
ความปลอดภัยหรือเพื่อประโยชน์สุขของประชาชนแล้ว
ให้ผู้ว่าราชการจังหวัดระยองหรือนายอำเภอแห่งท้องที่นั้นมีอำนาจสั่งให้งดหรือเลื่อนการจัดงานหรือการจุดและปล่อยบั้งไฟไปในวันอื่นนอกจากวันที่อนุญาตตามที่เห็นสมควรได้
(๘)
ในเขตบริเวณใกล้เคียงสนามบินนานาชาติอู่ตะเภา ระยอง - พัทยา ในท้องที่ตำบลพลา ตำบลบ้านฉาง
และตำบลสำนักท้อน ของอำเภอบ้านฉาง ตามแผนที่แนบท้ายประกาศฉบับนี้
เป็นเขตปลอดภัยในการเดินอากาศ ห้ามมิให้มีการจุดและปล่อยหรือกระทำการอื่นใดเพื่อให้บั้งไฟขึ้นไปสู่อากาศ

ข้อ
๙ กำหนดชนิด ขนาด และจำนวนบั้งไฟ
(๑)
บั้งไฟที่จะใช้ในการจุดและปล่อย
ต้องผลิตจากวัสดุหรืออุปกรณ์ที่มีน้ำหนักเบาและไม่มีส่วนผสมของโลหะ
เว้นแต่ลวดที่ใช้มัดหรือยึดท่อลำตัวเข้ากับหางบั้งไฟ
(๒)
สารเคมีที่ผลิตเป็นเชื้อเพลิงของบั้งไฟ จะต้องเป็นสารโปตัสเซี่ยมไนเตรท (KNO๓) หรือสารดินประสิว
โดยไม่อนุญาตให้ใช้สารชนิดอื่นที่ไหม้ปะทุได้ในระดับแรงดันที่สูงกว่าสารดังกล่าว เนื่องจากอาจเกิดการระเบิดอย่างรุนแรง
หรืออาจทำให้บั้งไฟขึ้นสู่อากาศได้สูงจนเกิดอันตรายต่ออากาศยานขณะบินผ่านได้
(๓)
ขนาดเส้นผ่าศูนย์กลางวงในของท่อลำตัวบั้งไฟหรือวัสดุอื่นใดที่ใช้แทนท่อซึ่งใช้บรรจุเชื้อเพลิงของบั้งไฟ ต้องมีขนาดไม่เกิน ๕ นิ้ว
เพื่อป้องกันอันตรายที่อาจเกิดขึ้นเช่นตามกรณีใน (๒)
(๔)
อนุญาตให้จุดและปล่อยบั้งไฟได้จำนวนไม่เกิน ๑๕ บั้งต่อหนึ่งวัน โดยให้เป็นหน้าที่ของนายอำเภอแห่งท้องที่ในการควบคุมบัญชีการอนุญาตในการจัดงานประเพณีบุญบั้งไฟในแต่ละครั้งหรือในแต่ละหมู่บ้าน
หรือชุมชน

ข้อ
๑๐ สถานที่จุดและปล่อยบั้งไฟขึ้นไปสู่อากาศ
ให้กระทำได้ในสถานที่ที่นายอำเภอแห่งท้องที่อนุญาตให้จัดงาน

ข้อ
๑๑ มาตรการในการป้องกันมิให้มีการเล่นการพนัน
(๑)
ห้ามจัดให้มีการพนันขันต่อในการจุดและปล่อยบั้งไฟหรือวัตถุอื่นใดที่คล้ายคลึงกัน
(๒)
ในการจุดและปล่อยบั้งไฟห้ามมิให้มีกรรมการจับเวลา การขานเวลา การขานตัวเลขอื่น ๆ หรือกระทำเครื่องหมายหรือสัญลักษณ์ใด
อันเป็นการบ่งชี้ถึงการบอกเวลาการขึ้นลงหรือความสูงต่ำหรือกระทำการอื่นใดอันเป็นข้อชี้ขาด
หรือสื่อให้เข้าใจว่าเป็นข้อชี้ขาดให้แพ้ชนะกัน
(๓)
ห้ามปิดกั้นทางสาธารณะ หรือทาง
หรือสถานที่เข้าสู่บริเวณงานหรือสถานที่จัดงานประเพณีบุญบั้งไฟ
(๔)
ห้ามจำหน่ายบัตรค่าเข้าชม หรือเรียกเก็บค่าเข้าชมการจัดงานประเพณีบุญบั้งไฟหรือกระทำการอื่นใดในลักษณะแอบแฝงเพื่อเก็บค่าเข้าชมหรือหารายได้โดยมิชอบ
เช่น จัดให้มีการเรี่ยไรหน้างาน การแจกซองฎีกาผ้าป่า การตั้งตู้รับบริจาค
การจำหน่ายบัตรหรือสิ่งของเพื่อเป็นการอนุญาตให้เข้าในพื้นที่จัดงานหรือการบังคับเรียกเก็บเงินจากผู้เข้าชมงานโดยวิธีอื่นใด

ข้อ
๑๒ มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
(๑)
ผู้ได้รับอนุญาต
ต้องนำใบอนุญาตมาแสดงต่อพนักงานเจ้าหน้าที่ที่เกี่ยวข้องเมื่อจะทำการจุดและปล่อยบั้งไฟด้วยทุกครั้ง
(๒)
ผู้ได้รับอนุญาต
ต้องนำเลขที่ใบอนุญาตไปเขียนหรือประทับหรือโดยวิธีอื่นใดลงบนบั้งไฟในตำแหน่งที่บุคคลทั่วไปสามารถมองเห็นได้อย่างชัดเจน
โดยจะต้องเป็นตำแหน่งหรือส่วนที่เหลืออยู่เมื่อบั้งไฟตกลงมาสู่พื้นดินหลังการจุดและปล่อย
การเขียนหรือประทับหรือโดยวิธีอื่นใดดังกล่าวให้ใช้สี น้ำหมึก หรือสารเคมีอื่นใดที่ทนต่อความร้อนหรือขูดลบออกได้ยาก
และให้นายอำเภอมอบหมายเจ้าหน้าที่ไปตรวจสอบความถูกต้อง
(๓) ผู้ได้รับอนุญาต
หรือบุคคลผู้รับมอบหมายจากคณะกรรมการจัดงานให้เป็นผู้จุดชนวนบั้งไฟจะต้องเป็นผู้ที่มีความรู้ความชำนาญ
และให้จุดชนวนบั้งไฟได้เมื่อได้รับสัญญาณความปลอดภัยจากคณะกรรมการจัดงานหรือผู้รับมอบหมายจากคณะกรรมการจัดงานแล้ว
(๔)
ฐานสำหรับจุดบั้งไฟ จะต้องมีความชันหรือความลาดเอียงที่เหมาะสม
โดยประการที่จะไม่ทำให้เกิดภยันตรายจากการจุดและปล่อยบั้งไฟต่อผู้เข้าชมงาน
ประชาชนหรือทรัพย์สินของบุคคลใด ๆ ซึ่งจะต้องผ่านการตรวจสอบจากคณะกรรมการจัดงานก่อนจึงจะนำมาใช้จุดและปล่อยบั้งไฟได้
(๕)
คณะกรรมการจัดงาน ต้องจัดสถานที่จัดงานและจุดและปล่อยบั้งไฟให้มีความปลอดภัย โดยต้องกันหรือจัดให้ผู้เข้าชมหรือบุคคลที่เกี่ยวข้องอยู่ห่างจากฐานจุดและปล่อยดังกล่าวในระยะไม่น้อยกว่า
๕๐ เมตร เว้นแต่เจ้าหน้าที่ที่เกี่ยวข้องและผู้จุดชนวนบั้งไฟ
(๖)
คณะกรรมการจัดงานต้องจัดให้มีผู้ประสานงานการจุดบั้งไฟที่สามารถติดต่อได้ทางโทรศัพท์อย่างน้อย
๒ คน เพื่อทำหน้าที่แจ้งกองการบินทหารเรือ กองเรือยุทธการ หมายเลขโทรศัพท์ ๐ -
๓๘๒๔ - ๕๑๙๓ หรือท่าอากาศยาน ก่อนการจุดและปล่อยบั้งไฟ
ตลอดจนเฝ้าติดตามการติดต่อจากกองการบินทหารเรือ กองเรือยุทธการ
ตลอดระยะเวลาที่จุดและปล่อยบั้งไฟ รวมทั้งให้แจ้งกองการบินทหารเรือ กองเรือยุทธการ
และท่าอากาศยานนานาชาติอู่ตะเภา ระยอง - พัทยา ทราบ เมื่อสิ้นสุดการจุดและปล่อยบั้งไฟ

หมวด ๒
ตะไล
 

ข้อ
๑๓ การจุดและปล่อย
หรือกระทำการอื่นใด เพื่อให้ตะไล หรือวัตถุอื่นใดที่คล้ายคลึงกันขึ้นไปสู่อากาศ
สามารถกระทำได้ในเทศกาลหรือในวาระโอกาสอันสำคัญ
หรือตามประเพณีความเชื่อของหมู่บ้านหรือชุมชนใด ๆ โดยไม่จำกัดห้วงระยะเวลาแต่จะต้องเป็นไปด้วยความเหมาะสมและได้รับอนุญาตจากนายอำเภอแห่งท้องที่ที่จะจุดและปล่อยตามประกาศฉบับนี้

ข้อ
๑๔ ให้นำความในหมวด ๑ ข้อ ๘ (๗) ข้อ
๙ ข้อ ๑๐ ข้อ ๑๑ และข้อ ๑๒ ของประกาศฉบับนี้ มาใช้บังคับกับการจุดและปล่อยตะไล
หรือวัตถุอื่นใดที่คล้ายคลึงกัน โดยอนุโลม

หมวด ๓
พลุ
 

ข้อ
๑๕ ห้ามมิให้ผู้ใดจุดและปล่อยหรือกระทำการอย่างใด
เพื่อให้พลุหรือวัตถุอื่นใดที่คล้ายคลึงกัน ขึ้นไปสู่อากาศ
เว้นแต่จะได้รับอนุญาตจากนายอำเภอแห่งท้องที่และได้ปฏิบัติตามหลักเกณฑ์ในหมวดนี้

ข้อ
๑๖ การจุดพลุตามประกาศฉบับนี้
ให้กระทำได้ในวาระและโอกาส ดังต่อไปนี้
(๑)
งานรัฐพิธี หรืองานพิธีสำคัญอื่น ๆ ของทางราชการ ตามที่เห็นสมควร
(๒)
งานวันลอยกระทง ซึ่งตรงกับวันขึ้น ๑๕ ค่ำ เดือน ๑๒
ตามปฏิทินจันทรคติไทยโดยให้จุดและปล่อยในช่วงเวลา ๑๙.๐๐ นาฬิกา ถึงเวลา ๒๔.๐๐
นาฬิกา
(๓)
งานเทศกาลส่งท้ายปีเก่าต้อนรับปีใหม่ ในช่วงคืนวันที่ ๓๑ ธันวาคมของทุกปี
โดยให้จุดและปล่อยในช่วงเวลา ๒๓.๐๐ นาฬิกา ถึงเวลา ๐๑.๐๐ นาฬิกา ของวันที่ ๑
มกราคมของทุกปี
(๔)
งานเทศกาลอื่น ๆ ที่จังหวัดระยองได้จัดขึ้น
หรือมอบหมายให้หน่วยงานอื่นเป็นผู้จัดโดยให้จุดและปล่อยตามวันเวลาและจำนวนที่เห็นสมควร
(๕)
งานฌาปนกิจศพ งานเทศกาล หรืองานรื่นเริงอื่นของหมู่บ้านหรือชุมชน
ซึ่งเคยมีประวัติในการจุดและปล่อยมาก่อน

ข้อ
๑๗ อนุญาตให้จุดพลุที่มีขนาดเส้นผ่าศูนย์กลางท่อไม่เกิน
๖ นิ้ว หรือตามดุลพินิจของนายอำเภอแห่งท้องที่พิจารณาตามความเหมาะสม

ข้อ
๑๘ กำหนดสถานที่จุดและปล่อย
หรือกระทำการอย่างใดเพื่อให้พลุหรือวัตถุอื่นใดที่คล้ายคลึงกันขึ้นไปสู่อากาศ
(๑)
ให้กระทำได้ในสถานที่ซึ่งนายอำเภอแห่งท้องที่เห็นสมควรอนุญาต
(๒)
สถานที่จุดและปล่อยพลุ ต้องไม่อยู่บริเวณใกล้เคียงกับสถานีบริการน้ำมันและเชื้อเพลิงในระยะ
๑๐๐ เมตร
(๓)
ในเขตบริเวณใกล้เคียงสนามบินนานาชาติอู่ตะเภา ระยอง - พัทยา ในท้องที่ตำบลพลา ตำบลบ้านฉาง
และตำบลสำนักท้อน ของอำเภอบ้านฉาง ตามแผนที่แนบท้ายประกาศฉบับนี้
เป็นเขตปลอดภัยในการเดินอากาศ
การจุดและปล่อยหรือกระทำการอื่นใดเพื่อให้พลุขึ้นไปสู่อากาศ
ผู้ได้รับอนุญาตต้องแจ้งและขอความเห็นจากกองการบินทหารเรือ กองเรือยุทธการ
ก่อนดำเนินการ

ข้อ
๑๙ มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
(๑)
ห้ามผู้ใดจำหน่ายพลุในวัด โรงเรียน ทางสาธารณะ สาธารณสถาน
หรือในสถานที่ที่ไม่ได้รับอนุญาตให้ค้าดอกไม้เพลิง
(๒)
พลุที่จะนำมาจุดและปล่อยตามประกาศฉบับนี้
ต้องเป็นพลุที่นำมาจากผู้ที่ได้รับอนุญาตให้สั่งหรือนำเข้าซึ่งดอกไม้เพลิง (ตามแบบ
ป.๒) หรือได้รับอนุญาตให้ทำหรือค้าซึ่งดอกไม้เพลิง (ตามแบบ ป.๕)

หมวด ๔
โคมลอย โคมไฟ โคมควัน
 

ข้อ
๒๐ ห้ามมิให้ผู้ใดจุดและปล่อย
หรือกระทำการอย่างใด เพื่อให้โคมลอย โคมไฟ โคมควัน หรือวัตถุอื่นใดที่คล้ายคลึงกัน
ขึ้นไปสู่อากาศ
เว้นแต่จะได้รับอนุญาตจากนายอำเภอแห่งท้องที่และได้ปฏิบัติตามหลักเกณฑ์ในหมวดนี้

ข้อ
๒๑ กำหนดระยะเวลาในการจุดและปล่อยโคมลอย
โคมไฟ โคมควัน หรือวัตถุอื่นใดที่คล้ายคลึงกัน
(๑)
ให้กระทำได้ในวันลอยกระทงซึ่งตรงกับวันขึ้น ๑๕ ค่ำ เดือน ๑๒
ตามปฏิทินจันทรคติไทยในแต่ละปี โดยโคมไฟให้จุดและปล่อยได้ในช่วงเวลา ๑๙.๐๐ นาฬิกา
ถึงเวลา ๒๔.๐๐ นาฬิกา ส่วนโคมควันให้จุดและปล่อยในช่วงเวลาตาม (๒)
(๒)
ให้กระทำได้ในเทศกาลส่งท้ายปีเก่าต้อนรับปีใหม่ ในช่วงคืนวันที่ ๓๑
ธันวาคมของทุกปีโดยโคมควัน ให้จุดและปล่อยในช่วงเวลา ๐๙.๐๐ นาฬิกาถึงเวลา ๑๗.๐๐
นาฬิกา สำหรับโคมไฟหรือโคมลอยให้จุดและปล่อยในช่วงเวลาตาม (๑)
(๓)
ให้กระทำได้ในงานเทศกาลอื่น ๆ ที่จังหวัดหรืออำเภอได้จัดขึ้น หรือได้มอบหมายให้หน่วยงานอื่นเป็นผู้จัดขึ้น
โดยให้จุดและปล่อยตามช่วงเวลาตาม (๑) หรือ (๒) แล้วแต่กรณี

ข้อ
๒๒ ชนิด ขนาด และจำนวนของโคมลอย
โคมไฟ โคมควัน หรือวัตถุอื่นใดที่คล้ายคลึงกัน ซึ่งจะทำการจุดและปล่อยนั้น ต้องมีขนาดและรูปแบบของโคมลอยตามมาตรฐานผลิตภัณฑ์ชุมชนเลขที่
มผช. ๘๐๘/๒๕๕๒ ตามที่กำหนดในประกาศสำนักงานมาตรฐานผลิตภัณฑ์อุตสาหกรรม เรื่อง
ยกเลิกและกำหนดมาตรฐานผลิตภัณฑ์ชุมชน ฉบับที่ ๑๕๑๑ (พ.ศ. ๒๕๕๒) โคมลอย ลงวันที่ ๑๗
กุมภาพันธ์ พ.ศ. ๒๕๕๒ ดังนี้
(๑)
ตัวโคมต้องมีปริมาตรไม่เกิน ๑ ลูกบาศก์เมตร เส้นผ่าศูนย์กลางไม่เกิน ๙๐ เซนติเมตร สูงไม่เกิน
๑๔๐ เซนติเมตร และทำจากวัสดุธรรมชาติ
(๒)
ส่วนที่เป็นเชื้อเพลิงของโคมให้ทำจากกระดาษชุบเทียน ขี้ผึ้ง หรือพาราฟิน
น้ำหนักไม่เกิน ๕๕ กรัม ระยะเวลาการเผาไหม้ไม่เกิน ๘ นาที โดยยึดติดกับตัวโคมหรือเชือกทนไฟ
เชือก หรือลวดอ่อนเบอร์ ๒๔ (เส้นผ่าศูนย์กลางประมาณ ๐.๕ มิลลิเมตร) จำนวน ๒ เส้น
ความยาวเส้นละไม่เกิน ๓๐ เซนติเมตร
(๓)
ห้ามพ่วงหรือผูกติดพลุ ดอกไม้ไฟ หรือสิ่งอื่นใดไปกับโคมขณะปล่อย
(๔)
จำนวนการจุดและปล่อยต่อ ๑ สถานที่ ใน ๑ วัน ให้เป็นดุลพินิจของนายอำเภอแห่งท้องที่ในการพิจารณาอนุญาตตามความเหมาะสม
แต่ทั้งนี้ ต้องไม่เกิน ๑๐๐ โคม

ข้อ
๒๓ สถานที่จุดและปล่อยโคมลอย โคมไฟ
โคมควัน หรือวัตถุอื่นใดที่คล้ายคลึงกันต้องเป็นไปตามหลักเกณฑ์ดังนี้
(๑)
พื้นที่เฝ้าระวังพิเศษในเขตบริเวณใกล้เคียงสนามบินนานาชาติอู่ตะเภา ระยอง  พัทยา ในท้องที่ตำบลพลา
ตำบลบ้านฉาง และตำบลสำนักท้อน ของอำเภอบ้านฉาง ตามแผนที่แนบท้ายประกาศฉบับนี้
เป็นเขตปลอดภัยในการเดินอากาศ
ห้ามมิให้มีการจุดและปล่อยหรือกระทำการอื่นใดเพื่อให้โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ
(๒)
พื้นที่อื่นให้กระทำได้เมื่อได้รับอนุญาตจากนายอำเภอแห่งท้องที่
โดยให้นายอำเภอระบุพื้นที่การจุดและปล่อยโคมลอย โคมไฟ โคมควัน
หรือวัตถุอื่นใดที่คล้ายคลึงกันให้ชัดเจนถึงขอบเขตปริมณฑลในการอนุญาตให้จุดและปล่อย

ข้อ
๒๔ มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
(๑)
ห้ามมิให้ผู้ใดจำหน่ายโคมลอย โคมไฟ โคมควัน หรือวัตถุอื่นใดอันคล้ายคลึงกัน ในวัด สถานศึกษา ทางสาธารณะ หรือที่สาธารณสถาน
เว้นแต่เป็นพื้นที่ที่นายอำเภอระบุไว้ตามข้อ ๒๓ (๒)
(๒)
ให้ผู้ได้รับอนุญาตจัดให้มีผู้ประสานการจุดและปล่อยโคมลอย โคมไฟ โคมควัน
หรือวัตถุอื่นใดอันคล้ายคลึงกัน ที่สามารถติดต่อได้ทางโทรศัพท์อย่างน้อย ๒ คน
เพื่อทำหน้าที่แจ้งกองการบินทหารเรือ กองเรือยุทธการ
และท่าอากาศยานนานาชาติอู่ตะเภา ระยอง - พัทยา ตลอดเวลาที่จุดและปล่อย พร้อมทั้งแจ้งให้กองการบินทหารเรือ
กองเรือยุทธการ ทราบเมื่อเสร็จสิ้นการจุดและปล่อย

หมวด ๕
บทลงโทษ
 

ข้อ
๒๕ ผู้ใดกระทำการจุดและปล่อย
หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ โดยไม่ได้รับอนุญาตจากนายอำเภอแห่งท้องที่
หรือโดยฝ่าฝืนข้อกำหนดในประกาศฉบับนี้
ต้องระวางโทษจำคุกไม่เกินสามปีหรือปรับไม่เกินหกหมื่นบาท หรือทั้งจำทั้งปรับ
ตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐ มิถุนายน
พุทธศักราช ๒๕๕๙


ประกาศ ณ วันที่ ๒๙
กันยายน พ.ศ. ๒๕๕๙
สมศักดิ์ สุวรรณสุจริต
ผู้ว่าราชการจังหวัดระยอง
[เอกสารแนบท้าย]

๑. แผนที่แนบท้ายประกาศจังหวัดระยอง
เรื่อง
มาตรการป้องกันและรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ กำหนดให้เขตบริเวณใกล้เคียงสนามบินนานาชาติอู่ตะเภา
ระยอง - พัทยา ในท้องที่ตำบลพลา ตำบลบ้านฉาง และตำบลสำนักท้อน อำเภอบ้านฉาง
จังหวัดระยอง เป็นเขตปลอดภัยในการเดินอากาศ พ.ศ. ๒๕๕๙
๒.
คำขอรับใบอนุญาตให้จุดและปล่อยหรือกระทำการอย่างใด เพื่อให้บั้งไฟ พลุ ตะไล
หรือวัตถุอื่นใดที่คล้ายคลึงกัน ขึ้นไปสู่อากาศ
๓. คำขอรับใบอนุญาตให้จุดและปล่อยหรือกระทำการอย่างใด
เพื่อให้โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ
๔.
คำอธิบายการกรอกแบบคำขอรับใบอนุญาตให้จุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ
๕.
ใบอนุญาตให้จุดและปล่อยหรือกระทำการอย่างใดเพื่อให้บั้งไฟ พลุ ตะไล หรือวัตถุอื่นใดที่คล้ายคลึงกัน
ขึ้นไปสู่อากาศ ตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐ มิถุนายน
๒๕๕๙ (สำหรับ บั้งไฟ พลุ ตะไล)
๖.
ใบอนุญาตให้จุดและปล่อยหรือกระทำการอย่างใดเพื่อให้ โคมลอย โคมไฟ โคมควัน หรือวัตถุอื่นใดที่คล้ายคลึงกัน
ขึ้นไปสู่อากาศ ตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐ มิถุนายน
๒๕๕๙ (สำหรับ โคมลอย โคมไฟ โคมควัน)
๗. คำอธิบายการกรอกแบบใบอนุญาตให้จุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ
ตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙ เรื่อง
มาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน

(ดูข้อมูลจากภาพกฎหมาย)







ปริยานุช/จัดทำ
๑๕ พฤศจิกายน
๒๕๕๙

ปุณิกา/ตรวจ
๑๕ พฤศจิกายน
๒๕๕๙






[๑] ราชกิจจานุเบกษา
เล่ม ๑๓๓/ตอนพิเศษ ๒๕๗ ง/หน้า ๑๔/๑๑ พฤศจิกายน ๒๕๕๙